Et vaccinationsteam fra Region Nordjylland var mandag formiddag på besøg i Idrætscenter Vendsyssel i Vrå. Fra klokken 9 til 13 var det nemlig muligt at få et stik uden tidsbestilling – den såkaldte drop-in vaccination. Vaccinationerne var særligt målrettet aldersgruppen +85 år. I forbindelse med at regionen i denne uge for alvor begynder at udbrede tilbuddet om et tredje stik, bliver der etableret en lang række nye vaccinationscentre som supplement til de eksisterende, så der tilbydes vaccinationer i alle nordjyske kommuner. Der vil i de forskellige kommuner blive vaccineret på forskellige dage. Drop-in er muligt De første nordjyder er allerede blevet inviteret, og når man har fået invitationen, er det muligt at bestille tid på www.vacciner.dk . Som udgangspunkt skal der altid bestilles tid til vaccination, men der er mulighed for drop-in vaccination uden tidsbestilling på udvalgte steder i et begrænset tidsrum. Vaccinationscentrene og åbningstiderne til drop-in vaccination kan ses på www.rn.dk/vacciner .

Opsummering:
I formiddag var det muligt at blive vaccineret mod covid-19 i Idrætscenter Vendsyssel i Vrå.